**Izveštaj obeležavanja 12.oktobra, Svetskog dana borbe protiv artritisa 2022.godine**

**Svetski dan borbe protiv artritisa, 12.oktobar obeležen je ove godine pod sloganom**"**RheumaPainPoint" ("Identifikacija bolnih tačaka"),** sa ciljem da se prikažu primarni problemi sa kojima se suočavaju reumatolozi, zdravstveni profesionalci i ljudi sa reumatskim i koštano-zglobnim bolestima (RMKB) kada pokušavaju da pruže i pristupe specijalističkoj reumatološkoj nezi po visokom standardu.

Kampanju je ORS realizovao zajedno sa Udruženjem reumatologa Srbije (UReS) i Udruženjem medicinskih sestara/tehničara i fizioterapeuta Srbije u reumatologiji (UMSTFSR).

Moderator konferencija za novinare organizovanoj u prostorijama hotela Art u Beogradu u 12 časova bio ne aktivista Nenad Nedić nosilac EULAR-ovog projekta “Vreme je za istraživanje”, a prisustvovali su doc.dr Predrag Ostojić - predsednik UReS-a , VMS Marija Šegrt ispred UMSTFSR, mag.ph Vesna Vuković - predstavnica RFZO, novinari 12 medijskih kuća ii dvadesetak aktivista ORS-a iz Beograda. Tokom kampanje registrovano je ukupno 25 medijskih objava.

Prim. dr Mirjana Lapčević, predsednik Udruženja obolelih od reumatskih bolesti RS (ORS) istakla je da će ovom kampanjom pokušati da podignu svest u javnosti o ovoj teškoj bolesti i pojačaju uključivanje državnih institucija u rešavanje problema kod obolelih od hroničnih artritisa, kao i da naglase značaj ličnog angažovanja obolelih od ove bolesti u unapređenju kvaliteta sopstvenog lečenja.

- “Bolne tačke” u Srbiji su ograničena dostupnost inovativne terapije obolelima od artritisa i smanjeno interesovanje farmaceutskih kompanija za plasiranje kliničkih istraživanja koja donose inovativne lekove koji su od 1990.godine sačuvali 55 miliona godina života. Pacijenti edukovani da budu partneri u kliničkim istraživanjima, edukovaće i motivisati obolele da se uključe u njih, a kroz lično iskustvo u bolesti mogu pomoći reumatolozima uključenim u klinička istraživanja. Ovo će biti prilika da zajednički informišemo javnost o ulozi svakog pojedinca i njegove porodice, kao i osvim aspektima medikamentnog lečenja obolelih od hroničnih artritisa u Srbiji, naglasila je dr Lapčević.

Doc. dr Predrag Ostojić, predsednik UReS-a napomenuo je da bi bili partneri u lečenju pacijenti se kontinuirano moraju edukovati o samozaštiti i samopomoći, kao i o značaju striktnog poštovanja saveta lekara i promeni životnog stila. To će pomoći da oboleli aktivno učestvuju u sopstvenom lečenju. On je naglasio da uspešnost lečenja direktno zavisi od ranog postavljanja dijagnoze artritisa, reumatologa – brze savremene terapije, pacijenta – koliko prati i pridržava se saveta lekara, koliko veruje lekaru, leku, sebi i da može da drži bolest pod kontrolom. Potrebno je da pacijent zajedno sa lekarom ide ka cilju, a cilj je remisija (mirno stanje bolesti, bez ili sa minimalnim tegobama).

VMS Marija Šegrt u ime UMSTFSR potvrdila je značaj dobre komunikacije sa pacijentima koji su uključeni u klinička istraživanja, kao i kontinuiranu brigu medicinskih sestara o njihovom zdravlju i edukaciji o samozaštiti i samopomoći obolelih od artritisa.

Mag.ph Vesna Vuković - predstavnica RFZO rekla je da se danas u Srbiji inovativnom terapijom leči oko 3000 obolelih od artritisa. RFZO preduzima sve potrebne aktivnosti da se taj broj ubrzano poveća. Jedna od mera racionalizacije, koja bi uštedela novac da se u većem broju uključe oboleli od artritisa, je distribusija inovativne terapije u medicinske centre najbliže mestu boravka obolelih.

Zadatak svih nas zajedno je da povećamo dostupnost inovativne terapije preko RFZO i kroz klinička istraživanja u cilju očuvanja radne i reptoduktivne sposobnosti, kao i poboljšanja kvaliteta života obolelih od artritisa. Oboleli od artritisa promenom stila života i boljom adherencom (poštovanje saveta reumatologa) učinili bi inovativnu terapiju delotvornijom.

Obeležavanje Svetskog dana borbe protiv artritisa, u organizaciji Reumatološke sekcije Srpskog lekarskog društva i Udruženja reumatologa Srbije održati 12.10.2022. godine sa početkom u 18h u amfiteatru Srpske pravoslavne bogoslovije Svetog Arsenija u Sremskim Karlovcima, Trg Patrijarha Brankovića br.1. Skupu je prisustvovala prim.dr Mirjana Lapčević - predsednica ORS-a, Tanja Radujković – predsednica Podružnice ORS-a u Novom Sadu, kao i aktivistkinje iz Novog Sada i Sremskih Karlovaca.

Stručni deo sastanka je bio posvećen oštećenju pluća kod bolesnika sa reumatskim bolestima.

Predavanja u okviru teme „DIJAGNOSTIKA I LEČENJE PROGRESIVNIH PLUĆNIH FIBROZA“ održali su:

1. Prof.dr Svetlana Kašiković Lečić, Institut za plućne bolesti Vojvodine, Medicinski fakultet, Univerzitet u Novom Sadu

„Progresivna fibrozirajuća intersticijumska bolest pluća (progresivna plućna fibroza“

1. Doc.dr Predrag Ostojić, Institut za reumatologiju, Medicinski fakultet, Univerzitet u Beogradu

„Intersticijumska bolest pluća u zapaljenskim reumatskim i sistemskim bolestima vezivnog tkiva“

Izveštaj priredila prim.dr Mirjana Lapčević - predsednica ORS-a,